## L’Institut de Medicina Legal i Ciències Forenses de València organitza una jornada de portes obertes per a donar a conéixer la seua unitat docent

*** La jornada se celebrarà el 26 de març en la Ciutat de la Justícia de València, dirigida als sol·licitants de plaça MIR**

L’Institut de Medicina Legal i Ciències Forenses (IMLCF) de València, dependent de la Conselleria de Justícia i Administració Pública, organitza una jornada de portes obertes, amb la finalitat de donar a conéixer la seua unitat docent per a la formació de metges especialistes en Medicina Legal i Forense, als graduats en medicina que vullguen especialitzar-se en la branca mèdica específica.

El 26 de març a les 9:30 hores, en l’aula 2 de formació de la Ciutat de la Justícia (entrada per la porta de l’Institut de Medicina Legal i Ciències Forenses de València, carrer Ricardo Muñoz Suay s/n), tindrà lloc la jornada d’informació sobre l’especialitat de Medicina Legal i Forense.

Este institut està acreditat com a unitat docent d’esta especialitat, per a la formació d’una plaça de metge intern resident des de fa tres anys, per la qual cosa actualment ja hi ha tres residents en els cursos de primer, segon i tercer. En esta jornada es traslladarà als assistents la informació en relació amb el programa formatiu i es realitzarà un recorregut per les instal·lacions de l’Institut de Medicina Legal.

Els interessats poden escriure al correu electrònic [cdocencia\_imlv@gva.es](http://mailto:cdocencia_imlv@gva.es).

**Programa formatiu**

L’especialitat de Medicina Legal i Forense, denominada per l’European Council of Legal Medicine com a *forensic and legal medicine*, és una especialitat mèdica reconeguda en molts països de la Unió Europea.

L’Orde PCM/997/2022 aprova i publica el programa formatiu de l’especialitat de Medicina Legal i Forense, els criteris d’avaluació dels especialistes en formació i els requisits d’acreditació de les unitats docents.

El resident cursa un programa formatiu de quatre anys. Durant el primer any es fan rotacions a l’Hospital Universitari i Politècnic La Fe per diferents servicis hospitalaris com ginecologia, traumatologia i psiquiatria, entre altres. La resta de la residència la fa en els diferents servicis i seccions de l’Institut de Medicina Legal i Ciències Forenses de València.

Fecha: 17/03/2025